Ivan en Donnalee amptelik man en vrou | Maroela Media
Ivan Botha en Donnalee Roberts op hul troudag. Donnalee se rok is deur Vesselina Pentcheva ontwerp. (Foto: Jenni Elizabeth)
Ivan Botha en Donnalee Roberts is al jare lank 'n gedugte span op die silwerdoek, maar hulle het die afgelope naweek met groot afwagting die opwindendste rol van hul lewe aangepak – dié van man en vrou.
Die paartjie het op Vrydag 17 Mei op die prentjiemooi Blaauwklippen-wynlandgoed in Stellenbosch ewige trou aan mekaar beloof voor hul naaste familie en vriende. Sarie.com berig die feesvieringe het oor twee dae gestrek met 'n langtafel-ete die Saterdagaand – hul eerste familie-ete as getroudes.
Volgens SARIE het Donnalee se pa, Llewellyn, al die pad uit die VSA gekom om die troue by te woon. Donnalee was in 'n asemrowende skepping van ontwerper Vesselina Pentcheva geklee en hul troudag is deur die fotograaf Jenni Elizabeth vasgevang.
Om op die 17de hierdie nuwe hoofstuk te begin, was vir Ivan en Donnalee veral spesiaal, aangesien 17 nog altyd vir hulle 'n gelukkige nommer was. Donnalee het onlangs in 'n onderhoud met die tydskrif rooi rose vertel die syfer 17 sou opduik as hulle 'n belangrike vergadering het of as iets hulle te beurt val. Daarom is die syfer ook in die naam van hul produksiemaatskappy, 17Films.
Nou is dit ook die datum van hul mooiste dag.
Ivan en Donnalee het in Mei 2017 in Nederland verloof geraak en het onlangs besluit om Kaapstad hul nuwe tuiste te maak. Die twee is nie net een van Suid-Afrika se gunstelingakteurspare nie, maar ook sakevennote, entrepreneurs en jarelange vriende. En nou ook meneer en mevrou Botha.
Ivan en Donnalee se troufoto's verskyn eksklusief in SARIE se Julie 2019-uitgawe. Lees ook SARIE se aanlyn artikel oor hul troudag hier.